Werker vermoor glo boer op plaasJONGSTE: Die Noord-Kaapse polisie het bevestig die boer wat Vrydagoggend op ‘n plaas buite Groblershoop glo deur ŉ plaaswerker met ŉ mes doodgesteek is, is Hennie Oosthuizen. Lees die opvolgberig hier. Argieffoto ŉ Noord-Kaapse boer is Vrydagoggend op sy plaas, buite Groblershoop, met ŉ mes doodgesteek. Lt.kol. Dimakatso Mooi, woordvoerder van die polisie, het gesê die 49-jarige boer het na bewering omstreeks 07:30 met een van die werkers op die plaas gestry. “Die werker het na sy kamer gegaan en ŉ mes gaan haal, voordat hy die boer na bewering drie keer in die rug gesteek het.” Die boer het op die toneel gesterf. Volgens Mooi is ŉ 24-jarige Zimbabwiese verdagte in hegtenis geneem. “Hy sal binnekort in die hof verskyn op aanklag van moord.” Sy het gesê die ondersoek na die saak duur voort. Maroela Media weerhou die naam van die oorledene totdat al sy naasbestaandes in kennis gestel is.